
Pula, 16.12.2015. godine

Medijima
-svima-
	PRIOPĆENJE ZA JAVNOST: Zaklada sklopila ugovore s dobitnicima financijskih potpora za male projekte i građanske akcije


Zaklada za poticanje partnerstva i razvoja civilnoga društva ove je srijede u prostorima Istarske razvojne agencije (IDA) u Puli održala javno potpisivanje ugovora s ovogodišnjim dobitnicima financijskih potpora za Zakladine natječaje „Mali projekti u zajednici“ i građanske akcije: „Naš doprinos zajednici“. Ukupna vrijednost dodijeljenih sredstava iznosi 294.763,00 kn, a sveukupno su sklopljeni ugovori s dvadeset i sedam organizacija. 
Natječaj za građanske akcije “Naš doprinos zajednici” Zaklada provodi na temelju Sporazuma o partnerstvu u provedbi proširenog Decentraliziranog modela financiranja razvoja civilnoga društva u RH potpisanog s Nacionalnom zakladom za razvoj civilnog društva. U cilju mu je potataknuti rješavanje konkretnih problema u lokalnoj zajednici, povećanje građanskog aktivizma i volonterstva, te umrežavanje privatnog, javnog i civilnog sektora. Maksimalni iznos potpore po akciji bio je 13.000,00 a ukupno je dodijeljeno 183.993,00 kn. Osim za Istarsku, ovaj natječaj Zaklada provodi i na području Primorsko-goranske, Karlovačke, Sisačko-moslavačke i Krapinsko-zagorske županije, te je moguće financirati po tri projekta u svakoj županiji.
Natječaj za male projekte „Mali projekti za bolje sutra“ raspisuje se iz sredstava osiguranih u Fondu gradova i općina za 2015. godinu. Cilj natječaja je potaknuti građane na uključivanje u rješavanje problema koje su prepoznali u svojoj lokalnoj zajednici, i to tako da osmisle projekte koji doprinose razvoju i poboljšavaju kvalitete življenja vlastite zajednice. Maksimalni iznos potpore po projektu je 10.000,00 kn, a ukupno odobreni iznos za sve projekte po završetku natječaja iznosi 110.770,00 kuna. 
Ukupno je odobreno dvanaest projekata koje će provesti udruge, ustanove i mjesni odbori na području petnaest istarskih gradova i općina.
Zaklada za poticanje partnerstva i razvoja civilnog društva
POPIS ODOBRENIH PROJEKATA NA NATJEČAJU ZA MALE PROJEKTE RAZVOJA ZAJEDNICE „MALI PROJEKTI ZA BOLJE SUTRA“ od 31.08.2015.
	Udruga roditelja djece s teškoćama u razvoju „Hoću-mogu“ Pazin

Računanje je IN

Kn 10.000,00
	Projektom „Računanje je IN“ želi se djeci vrtićke dobi kroz igru približiti osnovne pojmove za kasnije računanje matematičkih zadataka. Uz konkretan matematički materijal djeca će moći istražiti i doživjeti brojeve opipom, a ne samo kao simbol na papiru. Projektom želimo djeci približiti brojeve kroz zanimljivu igru.

	
	

	Gradska knjižnica Pazin

Glava u oblacima

Kn 10.000,00
	Projekt „Glava u oblacima“ započinje podjelom letaka i plakata te prigodnom radionicom „Pretvori se u...“. Nastavljamo Sanjarenjima – obiteljskim pričaonicama u knjižnici  s ciljem poticanja čitanja od najranije dobi. Slijede pričaonica u vrtićima, lektira/bajka u knjižnici za prvašiće, stručno-edukativna ekskurzija, edukacija o izradi stripa, izložba te obilježavanje Međunarodnog dana dječje knjige.

	
	

	OŠ Marčana

ŠUŠ – Š(kola) U Š(umi)

Kn 7.300,00
	„ŠUŠ – Š(kola) u š(umi)“ je ekološki projekt sa ogromnom društvenom komponentom. Škola i mještani zajedno za povratak prirodi. Čuvanje prirode, pravilna briga, edukativne radionice, prekrasan prostor u šumi na korištenju svima koji su voljni poštovati pravila ponašanja u šumi i brigu o njoj.

	
	

	EKO udruga Buzetska Margarita

Rudnik „Treta kava“

Kn 10.000,00
	Planinarima, turistima, ljubiteljima prirode i radoznalim putnicima namjernicima osigurati siguran  razgled rudnika ugljena u kojem su rudari daleke 1845. godine zarađivali za život; u kojem su djeca, umjesto u igri, provodili djetinjstvo; zbog kojeg su majke i supruge strepile za život svojih voljenih…

	
	

	Mjesni odbor Buzet

Punti

Kn 10.000,00
	Građanska inicijativa „Punti“ bavit će se konkretnim aktivnostima šivanja, ali što je još važnije, predstavljat će suradnju sa zajednicom. Čvrsti šavovi u društvu pridonose kvalitetnijem životu, većoj toleranciji i osjećaju pripadnosti.

	
	

	Pučko otvoreno učilište Pazin
Tko se boji interneta još?

Kn 9.740,00
	U cilju razvoja kulture odgovornog ponašanja ''online'' te zaštite djece i mladih od nasilja na internetu POU Pazin provodi besplatne radionice za djecu i roditelje. Kroz predavanje i primjere educira javnost o opasnostima Interneta, ali i mogućnostima na koji način se može uspostaviti kontrola nad računalom ili pametnim telefonom.

	
	

	Društvo Naša djeca Poreč

Priključi se

Kn 7.840,00
	Polusatnom plesnom koreografijom skupine osoba s intelektualnim poteškoćama i plesačica DND-a u javnom prostoru za Dan grada te podjelom letaka i razgovorom s građanima želimo upozoriti na važnost inkluzije, nudeći  radionicu DND-a kao dobar primjer rezultata uz minimalni napor. Želimo ukazati na potrebu članova udruge Vrijeme za radnim terapeutom.  

	
	

	Gradska knjižnica Labin

Sjećanje u kadru

Kn 10.000,00
	Novi prostor Gradske knjižnice Labin zadržao je rudarski štih i atraktivan je spoj prošlosti i sadašnjosti te predstavlja trajni podsjetnik rudarenja na Labinštini. 

Upravo iz tog razloga javila se potreba i želja da u knjižnici omogućimo svojim mladim korisnicima da na zabavan, edukativan i kreativan način, u svoje slobodno vrijeme, kroz jedinstven program filmskih radionica, istražuju i upoznaju kulturnu baštinu svoga kraja i o njoj progovore jezikom filma.


	Društvo Naša djeca Motovun

Što sve može Veli Jože

Kn 9.870,00
	Cilj projekta je stvoriti prostor za zabavu i sportske aktivnosti djeci u slobodno vrijeme. Time se potiče razvoj zdravih navika djece, a suzbija razvoj destruktivnih.  Željeli smo da cilj ima ekološku poruku i da se, promičući komunikaciju, dostigne u suradnji svih čimbenika u lokalnoj zajednici osiguravajući održivi razvoj zajednice.

	Društvo likovnih stvaratelja Pazin

Obojimo sivo šarenilom

Kn 8.020,00
	U svrhu uređenja prostorija javne zdravstvene ustanove u Pazinu, a sa ciljem podizanja atmosfere i ugodnog boravka u istima, organiziraju se besplatne likovne radionice za građane otvorene za javnost te se nastali likovni radovi uz radove  članova DLS-a, doniraju Javnoj zdravstvenoj ustanovi Pazin.

	Društvo invalida Poreč

Ja znam, ja mogu

Kn 8.000,00
	Projektom „Ja znam, ja mogu“ potiče se unapređenje kvalitete i kulture življenja osoba s invaliditetom, koje će u okviru projekta u parovima sa osnovnoškolcima stvarati jedinstvene kreativne radove  sa svrhom ujedinjenja znanja, iskustva, kreativnosti i sposobnosti učenika i članova Društva invalida Poreč.  Radovi će se prodavati u novoizrađenoj web trgovini Društva.

	Udruga umirovljenika – Klub Galija Poreč

Čuvaj svoje srce da što duže kuca

Kn 10.000,00
	Suzbijanje faktora rizika srčano-žilnog sustava predstavlja egzistencijalni prioritet starije životne dobi , jer u ukupnoj smrtnosti i invaliditetu učestvuje sa preko 50 %.


POPIS PROJEKATA ODORBENIH NA NATJEČAJU ZA GRAĐANSKE AKCIJE „NAŠ DOPRINOS ZAJEDNICI“ od 15.09.2015.

	Centar za Građanske inicijative Poreč

Škola – siguran proctor za LGBT srednjoškolce/ke

Kn 13.000,00
	Edukacija mladih o LGBT pravima kako bi postali tolerantniji i informiraniji te aktivniji članovi društva koji će doprinositi prihvaćanju različitosti svih građana/ki RH. Također i informiranje profesora/ica kako stvoriti sigurnu okolinu za LGBT srednjoškolce/ke.

	
	

	Društvo Naša djeca Poreč

Krov glavu čuva

Kn 13.000,00
	Akcijom ćemo, uz volonterski doprinos, stručno obnoviti  105 četvornih metara krova nad prostorima u kojima ćemo moći organizirati radionice za djecu i odrasle tijekom školske godine i u ljetnom kampu.

	
	

	Udruga za rehabilitaciju i edukaciju Visoki Jablani
Živimo s razumijevanjem!

Kn 13.000,00
	Razvijanje svijesti kod osnovnoškolaca o izazovima vršnjaka s teškoćama u razvoju; njihovim ljudskim pravima i sposobnostima za ravnopravno sudjelovanje u društvu; s ciljem širenja kulture tolerancije, razumijevanja i prihvaćanja različitosti.

	
	

	Društvo Naša djeca Ozalj

I nama treba igralište

Kn 12.960,00
	Uredit ćemo školsko igralište izradom i postavljenjem sportskih klupa i golova te opremanjem sportskim rekvizitima i tako doprinijeti lokalnoj zajednici koja koristi prostor.

	
	

	PAN udruga za zaštitu okoliša i prirode

Zemlja je zlato

Kn 12.910,00
	Podizanje svijesti o odvajanju i korisnosti organskog otpada. Postavljanje 5 kompostera s kalifornijskim glistama koje će organski otpad prerađivati u hranjivi humus kojim će učenici saditi cvijeće i održavati vrt.

	OŠ Skakavac
Što sam ja – cret?
Kn 11.500,00
	Izradom plakata, letaka ili usmeno pozvati goste na prezentaciju, predavanje te zajedničko druženje u školi ili DVD-u Skakavac. Sa učenicima OŠ Rečica provesti akciju čišćenja, postavljanja table, poruka i mostića na cretnom području te  druženje u školi.

	
	

	Gornjostubička udruga Lipin Cviet
Za moju zajednicu
Kn 13.000,00
	Ova akcija sastoji se od upoznavanja lokalnog stanovništva sa građanskom akcijom i planiranim aktivnostima, te poziva da se i sami priključe izradi plastičnih prozora i ulaznih vrata kojima ćemo zamijeniti staru dotrajalu stolariju, te uređenju unutrašnjosti i okoliša društvenoga doma u Modrovcu.

	
	

	Škola za umjetnost, dizajn, grafiku i odjeću Zabok

Još smo uvijek željni znanja

Kn 13.000,00
	Cilj inicijative je pridonijeti kvaliteti života i većoj socijalnoj uključenosti osoba treće životne dobi te međugeneracijskim učenjem senzibilizirati mlade i lokalnu zajednicu za stvaranje kvalitetnijeg životnog ozračja pripadnika te dobi.

	
	

	Udruga mladih “Marija Bistrica”
Zdravo starenje
Kn 11.176,78
	Ovim projektom preventivno ćemo djelovati na unapređenje fizičkog i psihosocijalnog zdravlja starijih osoba te potaknuti njihovu neovisnost u starijoj dobi. Također, zajedničkim druženjem starijih i mladih, osvijestit ćemo međugeneracijsku solidarnost, razmjenu znanja i pozitivne energije te zbližiti različite generacije i u širim društvenim okvirima. Uključivanjem invalidnih osoba u volonterske aktivnosti posjeta usamljeničkim kućanstvima starijih osoba povećat ćemo inkluzivnost i tih osoba. 


	Društvo Naša djeca Opatija
Veliki i mali na Violici 
Kn 13.000,00
	Obilježavanje Međunarodnog dana obitelji obiteljskom igrom kroz centar Opatije čiji je cilj dolazak na oslikavanje dječjeg igrališta „Violica“ i sadnju zajedničkog obiteljskog stabla jabuke.

	
	

	Centar za rehabilitaciju Fortica Kraljevica 
Budi moja nonica
Kn 12.615,00
	Akcijom je predviđeno druženje umirovljenika sa djecom smještenom u ustanovi, kroz aktivnosti usmjerene na razvoj socijalnih i emocionalnih vještina kod djece i kvalitetno provođenje slobodnog vremena starijih osoba kroz volonterski rad.

	
	

	Društvo za istraživanje i potporu

Do uspjeha bez prepreka! Studenti – inspektori arhitektonskih barijera 

Kn 12.240,00
	Akcija mladih za potporu kolegama s invaliditetom na riječkom Sveučilištu. Provodit će se komunikacijska kampanja senzibiliziranja javnosti i sudjelovanja u donošenju političkih odluka radi uklanjanja arhitektonskih barijera.

	
	

	Dječji vrtič Petrinjčica
Naš eko vrt

Kn 10.312,50
	Akcijom „Naš eko vrt“ Dječji vrtić Petrinjčica obogatit će svoje dvorište povrćem i kroz suradnju s djecom iz Male kuće putem socijalizacije i integracije naučiti o važnosti konzumiranja eko povrća.

	
	

	LAG Una
Oaza igre i smijeha
Kn 13.000,00
	Postojeće dječje igralište u prostoru gradskog parka u Dvoru će se renovirati, djeca će dobiti poboljšano i sigurno mjesto za druženje i provođenje slobodnog vremena.  

	
	

	Udruga OSI – osoba s invaliditetom Kutina
(U)družimo se
Kn 9.278,92

	Cilj akcije za opću dobrobit je potaknuti volonterski rad u našoj zajednici te uljepšati prostor kojim se služe korisnici Udruge OSI- osoba s invaliditetom i mnoge druge udruge u zgradi.

